‘Welvaartskeppers’: Ja of nee om saam met familie te werk?‘n Skermgreep uit die episode van “Welvaartskeppers” wat fokus op familie-ondernemings. (Foto verskaf) In die negende episode van Welvaartskeppers kom die vraag of dit ’n wyse besluit is om saam met familie te werk aan die orde. Geo Botha verduidelik meer. “Ons het almal al gehoor dat ŉ mens nie sake met vriende of familie moet doen nie, maar daar is seker tog meer aan hierdie onderwerp en ons het na die feite gaan kyk,” sê Botha. “Families besit en bestuur die meerderheid van sakeondernemings wêreldwyd volgens nuwe data oor familie-entrepreneurskap. Soveel as 75% van entrepreneurs en 81% van gevestigde sake-eienaars se mede-eienaars is familielede. Boonop sê 62% van gevestigde sake-eienaars dat die meerderheid van hul werknemers tans lede van hul familie is.” In ’n land soos Suid-Afrika gaan familieondernemings volgens Botha ook al hoe meer ’n belangrike rol begin speel. “Die openbare sektor het reeds te veel personeel in diens en het nie verdere begrotings vir uitbreiding nie. Dan is daar gevestigde ondernemings wat al hoe meer gebruik maak van tegnologie. Dit kan moontlik lei tot ’n hoër werkloosheidsyfer,” sê hy. PJ Botha, Geo se broer en mede-aanbieder, het in die sewende episode by die Williams-broers in Stellenbosch gaan kuier. Die twee broers is aan die stuur van BL Williams Construction Company, ’n konstruksiemaatskappy wat meer as 60 jaar gelede deur hul pa gestig is. Hoewel die broers uiteenlopende persoonlikhede en hul eie swak en sterk punte het, sê hulle dat dit juis die rede vir hulle sukses is en dat solank daar altyd met respek opgetree word, jy jou doelwitte kan behaal. Hulle verduidelik ook dat hulle onder moes begin en hulself in die maatskappy moes bewys aangesien hul pa hulle nie bo die ander werknemers voorgetrek het nie. “Ek het gaan kuier by een van Suid-Afrika se maatskappye wat die vinnigste groei wanneer dit by leertoebehore en -klere kom,” sê Botha. “Freedom of Movement is deur die Boezaart-broers begin en spog nou met 14 winkels landwyd. Hulle het ook onlangs een in Engeland oopgemaak. Lean Boezaart het my deur hulle indrukwekkende reis gevat – van die begindae waar hy en sy drie broers groot drome as kinders gehad het en later toe hy en sy jonger broer, Roal, die gaping gesien het vir leersakke en -skoene. Die naam Freedom of Movement het self ’n baie spesiale storie en was die slagspreuk waarmee hul pa hulle groot gemaak het: “Solank jy jou werk gedoen het en verantwoordelikhede na gekom het, het jy die ‘vryheid’ verdien om jou tyd te spandeer soos jy wil.” Albei hierdie stories is bewyse dat familieondernemings kan werk. As ŉ mens besluit om saam met familie te werk, kan die volgende punte van uiterste belang wees: “Wanneer familie-ondernemings korrek aangepak word en daar wedersydse respek is, kan dit lei tot van die suksesvolste ondernemings wat deur generasies kan bestaan,” sê Botha. “Laat staan die ego en wees ’n spanspeler. Dit kan net lei tot ’n wen-wen situasie en ’n suksesvolle nalatenskap.”